ሚኒስቴሩ ፖሊሲውን ለማስፈጸም ረቂቅ ደንብ ማዘጋጀቱን አስታወቀ
የብሔራዊ ማህበራዊ  ጥበቃ ፖሊሲውን ለማስፈጸም  ረቂቅ  ደንብ   አዘጋጅቶ  እየተንቀሳቀሰ  መሆኑን   የሠራተኛና ማህበራዊ ጉዳይ  ሚኒስቴር አስታወቀ ።በሚኒስቴሩ የማህበራዊ ደህንነት ልማት ማስፋፊያ ዳይሬክተር የአቅም ግንባታና መረጃ  አገልግሎት ቡድን መሪ የሆኑት አቶ ዳምጠው ዓለሙ ለዋሚኮ እንደገለጹት በ2007 ዓም በአገሪቱ  የወጣውን የማህበራዊ ጥበቃ ፖሊሲ እስከታችኛው የአስተዳደር አካላት ድረስ ተግባራዊ እንዲሆን ረቂቅ ደንብ ተዘጋጅቷል ።ረቂቅ ደንቡ የብሔራዊ ማህበራዊ ጥበቃ ፖሊሲውንና ስትራቴጂውን  መሠረት በማድረግ  የተዘጋጀ መሆኑን የሚገልጹት አቶ ዳምጠው ደንቡን በታችኛው የአስተዳደር አካላት  እንዲፈጽሙት አስፈላጊ የሆኑት ዝግጅቶች  ሲካሄዱ ቆይተዋል ።እንደ አቶ ዳምጠው ገለጻ  በመላ አገሪቱ የሚመለከታቸው  አካላት የማህበራዊ ጥበቃ ፖሊሲው ፣ ስትራቴጂውና አዲስ የወጣውን ረቂቅ ደንብ ላይ ግንዛቤ እንዲጨብጡ ለማስቻል  በተጠናቀቀው የበጀት ዓመት የግንዛቤ ማስጨበጫ ሥልጠናዎች ተሠጥተዋል ።ሚኒስቴሩ በመላ አገሪቱ የሚገኙ ዜጎች የሚያገጥማቸውን የማህበራዊ ችግሮች እንዲቀረፉ ለማስቻል የማህበራዊ ጥበቃ ፈንድ ላይ ጥናት በማድረግም የማህበራዊ ጥበቃ ፈንድን  ለማቋቋም ሥራዎች  እየተከናወኑ እንደሚገኙ  አቶ ዳምጠው ጠቁመዋል ።መንግሥት ከአገሪቱ የምጣኔ ሃብት ዕድገት ከ 2 እስከ 3 በመቶ የሚሆነውን ለማህበራዊ ጥበቃ ፈንድ እንዲውል የሚያደርገውን መመሪያም በማህበራዊ ጥበቃ ፖሊሲው እንዲካተት መደረጉን አቶ ዳምጠው አስረድተዋል ።በአገሪቱ የሚቋቋመው የማህበራዊ ጥበቃ ፈንድ ከመንግሥት አስተዋጽኦ በተጨማሪ የግሉ  ዘርፍ  የበኩሉን አስተዋጽኦ ያደርጋል ተብሎ የሚጠበቅ ሲሆን ፈንዱ ሲቋቋም የዘላቂ ድጋፍ  ለሚያስፈልጋቸው ዜጎችና ለሥራ  ዕድል ፈጠራው  እንዲውል ይደረጋል ።የሠራተኛና ማህበራዊ ጉዳይ ሚኒስቴር  በአገሪቱ  ለማህበራዊ ችግሮች  የተጋለጡ ዜጎች  ከአገሪቱ  የምጣኔ ሃብት  ዕድገት ተጠቃሚ እንዲሆኑ ለማስቻል  በልማታዊ ሴፍቲኔት መርሃ ግብር፣ በሥራ ፈጠራ፣ በማህበራዊ ዋስትና ፣ በማህበራዊ አገልግሎትና በመድን  ሥርዓት ተጠቃሚ እንዲሆኑ ለማስቻል ትኩረት ሠጥቶ እየሠራ ይገኛል ። 